Kõige vanem kosja-reality Eesti teles, mida olen oma silmaga näinud, oli "Reisile sinuga", mis tekitas omal ajal suurt elevust. Tollal, vabama hingamisega ajajärgu algul, oli kosjateema üldse jube populaarne - lehtedes ilmunud üksildaste südamete hõigetele vastamine polnud mingi häbiasi, vaid daamide igapäevane jututeema. Koolitüdrukud otsisid Meie Meelest sõdurpoiste kuulutusi, vanematele õnneotsijatele olid teised lehed. Vastuskirju ja printside fotosid imetleti koolis-kontoris  üheskoos ja oldi üksteise peale kadedad.